**DEBATINDLÆG**

Åbent brev til Kommunalbestyrelsen

Albertslunds vision er ”den bæredygtige by for børnene, det grønne og fællesskaber”. Vi forsøgte fra Ældrerådet side at få indarbejdet de ældre i visionen – for det er jo et faktum, at der bliver flere og flere ældre i Albertslund. De og os, der flyttede til Albertslund i 60-erne og 70-erne og har været med til at gøre byen til det, den er, er her jo stadig – og vi kan lide vores by – og byen nyder helt sikkert også godt af os – og den frivillige indsats rigtig mange ældre albertslundere lægger i foreningsliv mv. Så på den måde er vi selvfølgelig en del af fællesskaberne, som nævnes i visionen.

Vi har nydt godt af at Albertslund blev tænkt som en by, hvor børn kunne færdes på stier uden at komme i kontakt med bilerne – og det kan vi jo stadig – MEN – og her kommer jeg til sagens kerne: denne adskillelse af sti og vej har den konsekvens flere steder, at man kun kan komme til vejen – og busserne – ved at gå op ad trapper. Og det er desværre et problem for flere. Når der bliver flere ældre i Albertslund, bliver der også flere som får brug for stok og evt. rollator for at komme sikkert rundt. Det harmonerer dårligt med trapper.

Ældrerådet og Handicaprådet har inviteret os selv til møde med Marianne Burchall i hendes egenskab af formand for Miljø- og Byudvalget. Her får vi mulighed til at argumentere for, at Albertslund skal indrettes til at ældre og handicappede skal kunne komme rundt med offentlig transport. Det planlagte møde er desværre blevet udskudt til august måned – hvor budgetprocessen er godt i gang. Derfor finder Ældrerådet det vigtigt at bringe problematikken op allerede nu – og til hele kommunalbestyrelsen, da vi jo godt er klar over, at det koster penge at gøre busstoppestederne tilgængelige udenom trapperne. Derfor ved vi også, at alt ikke løses på én gang – men vi mener, det er på tide at komme i gang. Vi ser derfor stadig frem til et godt møde med formanden for Miljø- og Byudvalget til august.

Alle kan være interesseret i, at ældre kan klare sig længst muligt i eget hjem. Men det kræver, at man fx kan komme hen og handle og – ikke mindst – kan deltage i de vigtige og livgivende fællesskaber. Og mange ældre har ikke egen bil, men har brug for offentlig transport (og det er jo godt for bæredygtigheden!) – og så er vi tilbage ved adgangen til busserne.

**Ælderådets spørgsmål er derfor**: Hvad vil Kommunalbestyrelsen gøre, for at byen også bliver indrettet til ældre, bl.a. at adgangsforholdene til busserne / busstoppestederne bliver indrettet, så ældre og handicappede får mulighed for at komme sikkert til og fra busserne?

På vegne af Ældrerådet

Else Dahl Morthorst – Næstformand i Ældrerådet